Comisarul european Thierry Breton a pus sub semnul îndoielii amploarea susţinerii de care beneficiază candidatura preşedintei Comisiei Europene Ursula von der Leyen, care a fost desemnată oficial joi de conservatori în cadrul Congresului PPE de la Bucureşti pentru a încerca să obţină un al doilea mandat, relatează AFP.
Această înţepătură a comisarului francez, în plină perioadă de campanie pentru alegerile europene, a determinat vineri executivul UE să reamintească regulile de conduită, un fapt rar, potrivit agenției France Presse, citată Agerpres.
Ursula von der Leyen a fost desemnată oficial candidată în cadrul congresului de la Bucureşti al Partidului Popular European (PPE), prima forţă politică din Parlamentul European care este favorită şi în alegerile de la 6-9 iunie.
"În pofida calităţilor sale, Ursula von der Leyen pusă în minoritate de propriul său partid. Adevărata întrebare este acum: "Este posibil să încredinţăm din nou gestionarea Europei PPE pentru încă 5 ani, respectiv 25 de ani la rând?"", a scris Thierry Breton joi seară pe reţeaua X.
"PPE-ul însuşi nu pare să creadă în candidata sa", a mai postat comisarul francez pentru piaţa internă, provenit din grupul Renew, care s-a aliat frecvent cu PPE în actualul mandat în Parlamentul European.
Ursula von der Leyen a primit voturi favorabile din partea a 400 de delegaţi, 89 s-au pronunţat împotrivă, şi zece voturi au fost invalidate. Numărul total de votanţi în Congresul de la Bucureşti a fost de 499.
Thierry Breton a vorbit despre "minoritate" raportând numărul celor 400 de voturi favorabile la numărul total de 801 delegaţi care dispuneau de anumite drepturi de vot în cadrul Congresului. Însă potrivit PPE, 737 de delegaţi aveau dreptul de a vota pentru alegerea candidatei şi numai 591 erau efectiv înscrişi.
Malgré ses qualités, Ursula von der Leyen mise en minorité par son propre parti.
— Thierry Breton (@ThierryBreton) March 7, 2024
La vraie question désormais:
"Est-il possible de (re)confier la gestion de l'Europe au PPE pour 5 ans de plus, soit 25 ans d'affilée?"
Le PPE lui-même ne semble pas croire en sa candidate. https://t.co/fmlqOqm7j0
Întrebată vineri despre comentariile lui Thierry Breton, o purtătoare de cuvânt a Comisiei Europene a spus că este vorba despre "o remarcă făcută în nume propriu şi nu în calitatea sa de comisar".
"Secretarul general (al Comisiei) va trimite un memoriu tuturor comisarilor privind directivele care au fost definite pentru perioada campaniei electorale pe care trebuie să le respecte", a adăugat purtătoarea de cuvânt Veerle Nuyts în cadrul briefingului de presă cotidian.
"Le cerem comisarilor să dea dovadă de discernământ în aplicarea acestor reguli", a adăugat ea.